### NN 39/2018 (27.4.2018.), Presuda Visokog upravnog suda Republike Hrvatske broj: Usoz-22/2017-12 od 27. ožujka 2018.

VISOKI UPRAVNI SUD REPUBLIKE HRVATSKE

761

PRESUDA

Visoki upravni sud Republike Hrvatske u vijeću sastavljenom od sudaca toga suda mr. sc. Inge Vezmar Barlek predsjednice vijeća, Eveline Čolović Tomić, Lidije Vukičević, Senke Orlić-Zaninović i dr. sc. Sanje Otočan, članica vijeća, uz sudjelovanje više sudske savjetnice Marine Zagorec, zapisničarke, u povodu zahtjeva Hermana Vukušića iz Zagreba, Trg žrtava fašizma 14, kojeg zastupa opunomoćenik Danijel Klobučar, odvjetnik u Odvjetničkom društvu Lovrić&Klobučar j.t.d., Zagreb, Gundulićeva 19/I, radi ocjene zakonitosti općeg akta, na sjednici vijeća održanoj 27. ožujka 2018.

presudio je

Ukida se »Privremeni cjenik (do izlaska podzakonskih akata Zakona o održivom gospodarenju otpadom) za prikupljanje i odvoz smeća za domaćinstva, obrtnike i poduzeća s danom primjene 1. 1. 2014. godine«, u dijelu koji se odnosi na domaćinstva.

Obrazloženje

Podnositelj zahtjeva je ovom Sudu podnio zahtjev za ocjenu zakonitosti više akata različitih donositelja (Općinskog vijeća Općine Tisno i Ježinac d.o.o.), koji se svi odnose na prikupljanje i odvoz komunalnog otpada na području Općine Tisno. Nakon što je zahtjev uređen podneskom zaprimljenim kod ovog Suda 19. veljače 2018. tako da su određeno navedeni akti ocjena čije zakonitosti se predlaže, Sud je akte razdvojio u posebne predmete, s čime je podnositelj upoznat rješenjem Suda poslovni broj: Usoz-22/17-7 od 6. veljače 2018. (u povodu kojeg je i uredio zahtjev podneskom od 19. veljače 2018.).

Predmet ovog upravnog spora je ocjena zakonitosti Privremenog cjenika (do izlaska podzakonskih akata Zakona o održivom gospodarenju otpadom) za prikupljanje i odvoz smeća za domaćinstva, obrtnike i poduzeća s danom primjene 1. 1. 2014. godine (dalje: Privremeni cjenik).

Podnositelj u zahtjevu navodi kako je sukladno odredbi članka 33. stavka 2. Zakona o održivom gospodarenju otpadom (»Narodne novine«, broj 94/13., dalje: ZOGO) kriterij količine otpada u obračunskom razdoblju masa predanog otpada ili volumen spremnika otpada i broj pražnjenja spremnika, a Privremenim cjenikom Ježinac d.o.o. nije osigurana primjena načela »onečišćivač plaća«, jer cijena naknade za odvoz smeća nije obračunata na temelju zakonom određenih kriterija. Opisuje postupak koji je radi zaštite prava pokrenuo kod trgovačkog društva Ježinac d.o.o. Navodi kako je Općina Tisno 27. lipnja 2011. donijela Odluku o visini cijene prikupljanja, odvoza i odlaganja otpada (Službeni vjesnik Šibensko-kninske županije, broj 8/11.) kojom je određeno da je jedinica mjere metar četvorni (m2) korisnog prostora ekvivalent litri (l) volumena otpada. Nakon toga Općina Tisno povjerila je Ježincu d.o.o. obavljanje komunalnih djelatnosti. Komunalno društvo Ježinac d.o.o. donijelo je Opće uvjete isporuke komunalne usluge sakupljanja i odvoza komunalnog otpada koji su imali četiri izmjene te su i danas na snazi kao i Privremeni cjenik na koji je Općina Tisno 14. veljače 2014. dala suglasnost. Navodi kako živi na području Grada Zagreba, a nekretninu za koju plaća komunalnu uslugu koristi isključivo u ljetnim mjesecima u vremenu od najviše dva mjeseca godišnje. Zaključuje kako preostalih 10 mjeseci ne koristi usluge trgovačkog društva Ježinac d.o.o. jer ne proizvodi otpad, no unatoč tome računi se ispostavljaju kroz cijelu godinu i to ne samo za paušalni iznos, nego i za dodatni iznos obračunat prema Privremenom cjeniku na temelju stambene površine nekretnine. Poziva se na odluke ovoga Suda, poslovni broj: Usoz-3/16-7 od 28. listopada 2016. i Usoz-13/16-6 od 28. listopada 2016. i predlaže Sudu da ukine pobijani akt.

Donositelj Privremenog cjenika, Ježinac d.o.o. za komunalne djelatnosti, dostavio je Sudu očitovanja na navode zahtjeva. Navodi kako je ocjena zakonitosti Privremenog cjenika bila predmet upravnog spora koji se pred Upravnim sudom u Splitu vodio pod poslovnim brojem UsI-188/14 u kojem je 21. ožujka 2016. donesena presuda. Iako izrekom te presude izričito nije utvrđena zakonitost Privremenog cjenika, iz obrazloženja nedvojbeno proizlazi da je Privremeni cjenik zakonit. Predlaže Sudu pribaviti spis Upravnog suda u Splitu, poslovni broj: UsI-188/14. Poziva se na odluku Ustavnog suda Republike Hrvatske, broj: U-III-6143/2016 od 22. ožujka 2017. koji ističe da se obveznost presude odnosi ne samo na izreku, nego i na pravna stajališta iznesena u obrazloženju. Navodi kako mu nije dostavljen podnesak podnositelja od 19. veljače 2018. kojim je uređen zahtjev za ocjenu zakonitosti te predlaže dostavu navedenog podneska. Ističe da je Privremeni cjenik na pravnoj snazi, a u tijeku je usklađivanje općih akata s odredbama Uredbe o gospodarenju komunalnim otpadom (»Narodne novine«, broj 50/17.). Navodi kako je 11. veljače 2015. zatražio suglasnost Općine Tisno za izmjenu Privremenog cjenika, no zahtjev je odbijen s obrazloženjem da nisu doneseni provedbeni propisi u smislu ZOGO-a te da do donošenja istih neće dati suglasnost na izmjenu Privremenog cjenika. 26. siječnja 2018. Općina Tisno donijela je Odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada, koja je stupila na snagu 8. veljače 2018. Poziva se na stajalište ovog Suda izraženo u odluci, poslovni broj: Usž-800/15 od 28. listopada 2015. i predlaže Sudu da zahtjev odbije.

Zahtjev je osnovan.

Osporena odredba Privremenog cjenika glasi:

|  |  |  |  |  |  |  |
| --- | --- | --- | --- | --- | --- | --- |
|  |  | BR. | OZNAKA I NAZIV NAPLATNE VRSTE | PAUŠ. | JEDINIČNA CIJENA | JEDINIČNA CIJENA IZNAD GRANICE |
| DOMAĆINSTVA | Zgrada, dio zgrade, stan | 1. | Stambeni prostor (bez obzira na korištenje) | P | do 60 lit 45,00 kn | 0,45kn/lit |

Obračun cijene prikupljanja i odvoza smeća za DOMAĆINSTVA uzima donju granicu 60 m2 odnosno 60 lit, dakle svi do 60 m2 imaju istu cijenu, a nakon toga svaki metar se zaračunava 1/100 iznosa donje granice, te se na taj iznos dodaje iznos PDV-a kako bi se dobila konačna cijena za korisnika.

Za ocjenu zakonitosti navedene odredbe mjerodavan je članak 33. stavak 2. ZOGO prema kojem je davatelj usluge dužan korisniku usluge obračunavati cijenu javne usluge iz članka 30. stavka 1. ovoga Zakona, razmjerno količini predanog otpada u obračunskom razdoblju, pri čemu je kriterij količine otpada u obračunskom razdoblju masa predanog otpada ili volumen spremnika otpada i broj pražnjenja spremnika sukladno odluci iz članka 30. stavka 7. ovog Zakona.

Iz navedene odredbe proizlazi kako je ZOGO odredio alternativne kriterije obračuna količine otpada tako da je to ili masa predanog otpada ili volumen spremnika i broj pražnjenja, koje stajalište je izrazio i Ustavni sud Republike Hrvatske u odluci broj:
 U-III-6143/2016 od 22. ožujka 2017. na koju se poziva donositelj akta.

Slijedi kako ZOGO za obračun cijene kao kriterij količine otpada ne predviđa m2 površine nekretnine koji kriterij je primijenjen u konkretnom slučaju, zbog čega Sud osporenu odredbu Privremenog cjenika ocjenjuje nezakonitom.

Obrazloženje presude Upravnog suda u Splitu, broj: UsI-188/14-10 od 21. ožujka 2016. kojom je usvojen tužbeni zahtjev Ježinac d.o.o. i poništeno rješenje Ministarstva gospodarstva, Povjerenstva za žalbe, klasa: UP/II-336-01/14-01/11, urbroj: 526-12-01-01-01/1-14-2 od 11. lipnja 2014. doneseno u postupku inspekcijskog nadzora nad primjenom osporenog Privremenog cjenika, ne obvezuje ovaj Sud u objektivnom upravnom sporu, jer je za ocjenu zakonitosti općih akata nadležan isključivo Visoki upravni sud Republike Hrvatske na temelju odredbe članka 12. stavka 3. točke 2. Zakona o upravnim sporovima (»Narodne novine«, broj 20/10., 143/12., 152/14., 94/16. i 29/17., dalje: ZUS). Presuda ovog Suda poslovni broj: Usž-800/15-2 od 28. listopada 2015. također je donesena u subjektivnom upravnom sporu provođenja inspekcijskog nadzora nad poslovanjem komunalnog društva (Usluga Poreč d.o.o.) te u toj presudi nisu iznesena stajališta koja bi bila primjenjiva u ovom upravnom sporu. U tom predmetu naime radilo se o primjeni cjenika donesenog na temelju ranijeg Zakona o otpadu (o čemu se ovdje ne radi) i primjeni prijelaznih odredaba ZOGO-a (prema odredbi članka 187. stavka 3. ZOGO cjenici doneseni na temelju propisa koji su prestali važiti 23. srpnja 2013. odnosno stupanjem ZOGO na snagu, primjenjuju se do donošenja cjenika po ZOGO-u).

U povodu podneska podnositelja zahtjeva od 19. veljače 2018. Sud je donositelju akta uputio dopis poslovni broj: Usoz-22/17-9 od 19. veljače 2018. kojim ga je obavijestio o sadržaju podneska i u povodu kojeg dopisa je donositelj dostavio novo očitovanje od 8. ožujka 2018.

Slijedom izloženog Sud je na temelju odredbe članka 86. stavka 3. ZUS-a odlučio kao u izreci, a na temelju odredbe članka 86. stavka 4. ZUS-a ukinuta odredba općeg akta prestaje važiti danom objave ove presude u »Narodnim novinama«.

Poslovni broj: Usoz-22/2017-12

Zagreb, 27. ožujka 2018.

Predsjednica vijeća
 mr. sc. Inga Vezmar Barlek, v. r.